**সুতি কাবাব** বা **সুতলি কাবাব** হলো বাংলাদেশের পুরান ঢাকার চকবাজারে উৎপন্ন বিখ্যাত একটি কাবাব। এই কাবাব প্রস্তুত করা হয় গরুর মাংস বা খাসির মাংসের কিমা এবং বিভিন্ন রকমের মসলা থেকে। পুরান ঢাকা ছাড়িয়ে এখন সমগ্র বাংলাদেশেই জনপ্রিয় হয়ে উঠেছে এ কাবাব। কাবাবের সব ধরনের সংস্করণের মাঝে ঢাকাইয়াদের নিকট সুতি কাবাব সর্বাধিক জনপ্রিয়।

অঞ্চলভেদে, সুতি কাবাবের প্রণালীতে কিছু পার্থক্য পরিলক্ষিত হতে পারে। যেমন ঐতিহ্যগত ভাবেই এই কাবাব প্রধানত গরুর মাংস দিয়ে তৈরির পাশাপাশি খাসির মাংস দিয়েও করা হয়, তবে যেসব অঞ্চলে গরুর মাংস খাওয়া হয় না সেখানে প্রধানত খাসির মাংস দিয়েই সুতি কাবাব তৈরি হয়।

বর্তমানে বাংলাদেশের বিভিন্ন শহরে সুতি কাবাব পথ খাবার হিসেবে খাওয়া হয় তবে রমজানের সময়ে ইফতারের অনুষঙ্গ হিসেবেও এটি বহুল জনপ্রিয়। বিশেষত মুসলমানের ধর্মীয় উৎসব ঈদ উল-ফিতর এবং ঈদ উল-আযহার খাবারের তালিকায় সুতি কাবাব খুবই জনপ্রিয়। ভারতের কলকাতা এবং দিল্লীতেও সুতি কাবাবের ব্যাপক জনপ্রিয়তা রয়েছে।

সুতি কাবাবকে মুড়ি, পরোটা, নান রুটি বা আটার রুটির সাথে পরিবেশন করা এবং খাওয়া যায়। চকবাজারের আরেক ঐতিহ্যবাহী খাবার *বড় বাপের পোলায় খায়* এর উপকরণ হিসেবেও ব্যবহৃত হয় সুতি কাবাব।

নাম
---

সুতি কাবাবের নামকরণ হয়েছে এর রন্ধনপ্রণালী থেকে। এই কাবাবে ব্যবহৃত মাংস হাড়বিহীন ও খুবই পাতলা হওয়ায় রান্না হওয়ার সময় পড়ে যাওয়ার সম্ভাবনা থাকে। তাই মাংস যাতে পড়ে না যায় সেহেতু মাংসকে শিকের সাথে *সুতা* বা *সুতলি* দিয়ে বাঁধা হয়। সুতা ব্যবহারের ফলে এর নাম *সুতি কাবাব*, *সুতা কাবাব*, *সুতলি কাবাব* হয়েছে। এছাড়াও পূর্বে এটিকে *বাসনা কাবাব* নামেও ডাকা হতো।

উৎপত্তি
-------

মুঘল বাংলার সর্বপ্রথম রাজধানী ঢাকার খাবার-দাবারে মুঘল রন্ধনশৈলীর ব্যাপক প্রভাব রয়েছে। যার ফলস্বরূপ কাবাবের একটি ঢাকাইয়া সংস্করণ সুতি কাবাবের উৎপত্তি ঘটে বাংলাদেশের পুরান ঢাকার চকবাজারে, যেটি ঢাকা শহরের সবচেয়ে জনপ্রিয় ও ঐতিহ্যবাহী খাবার কেন্দ্র। ঢাকার নবাবদের আমলে জুম্মন রুটিওয়ালা নামক এক ব্যক্তি ঢাকাইয়াদের নিকট কাবাবের সবচেয়ে জনপ্রিয় এ সংস্করণটি উদ্ভাবন করেন।

উপকরণ এবং প্রস্তুতপ্রণালী
-------------------------

সুতি কাবাবের জন্য গরু বা খাসির মাংসের মিহি কিমা এবং চর্বি ও হাড় বিহীন মাংসের পাতলা টুকরা প্রয়োজন হয়। এছাড়া অন্যান্য উপকরণের মধ্যে রয়েছে বেসন, বুটের ডাল এবং বিভিন্ন ধরনের মসলা যেমন পেঁয়াজ, কাঁচা মরিচ, ধনেপাতা, টেস্টিং সল্ট, আদা, ডিম, রসুন, লবণ, লাল মরিচের গুঁড়া, কাবাব মসলা, দই, সাদা সরিষা, বাদাম বাটা, পোস্ত বাটা, পেপেঁ বাটা, তেল ইত্যাদি।

মাংসের কিমার সাথে সকল প্রকার মসলা ভালো করে মাখিয়ে কিছুক্ষণ রেখে দেয়া হয়। চর্বি ও হাড় ছাড়া মাংস পাতলা টুকরা করে সামান্য থেঁতলে নেয়া হয় যাতে করে সেগুলো চওড়া ও নরম হয়ে যায় এবং এ টুকরাগুলোর সাথেও সকল প্রকার মসলা মিশিয়ে নিয়ে কিছুক্ষণ রেখে দেয়া হয়। পরে শিকের মধ্যে মাংসের কিমা ও পাতলা টুকরা পর্যায়ক্রমে দিয়ে সুতা দিয়ে পেঁচিয়ে বেঁধে নেয়া হয়।

তথ্যসূত্র
---------

1. 1 2 3 4 5 6  "নবাবি খাবার সুতি কাবাব"। এনটিভি অনলাইন। সংগ্রহের তারিখ ২০২০-১১-০৯।
2. 1 2  "সুতি কাবাবের জুম্মন রুটিওয়ালা"। প্রথম আলো। সংগ্রহের তারিখ ২০২০-১১-০৯।
3. 1 2 3 4  "6 Unique Kebabs in India and Where To Find Them" (ইংরেজি ভাষায়)। mistay। সংগ্রহের তারিখ ২০২০-১১-০৯।
4. 1 2  "সুতি কাবাব"। 20fours। ২০২০-১১-২০ তারিখে মূল থেকে আর্কাইভ করা। সংগ্রহের তারিখ ২০২০-১১-০৯।
5. 1 2  "সুতি কাবাব"। প্রিয়.কম। সংগ্রহের তারিখ ২০২০-১১-০৯।
6. ↑  "প্রথম রোজাতেই জমজমাট চকবাজার (ফটোফিচার)"। বাংলা ট্রিবিউন। ২০২০-১১-১৩ তারিখে মূল থেকে আর্কাইভ করা। সংগ্রহের তারিখ ২০২০-১১-০৯।
7. ↑  "ছবিতে নানা ধরনের ইফতারি"। বিবিসি বাংলা। সংগ্রহের তারিখ ২০২০-১১-০৯।
8. ↑  "পুরান ঢাকার ইফতারি"। বিডিনিউজ টোয়েন্টিফোর ডটকম। ২০২০-১১-১৪ তারিখে মূল থেকে আর্কাইভ করা। সংগ্রহের তারিখ ২০২০-১১-০৯।
9. ↑  "চকবাজারের ঐতিহ্যবাহী ইফতার"। ডয়চে ভেলে বাংলা। সংগ্রহের তারিখ ২০২০-১১-০৯। [*স্থায়ীভাবে অকার্যকর সংযোগ*]
10. ↑  "ঈদ স্পেশাল ১২টি কাবাব রেসিপি"। ক্যাম্পাস টাইমস। ১৩ নভেম্বর ২০২০ তারিখে মূল থেকে আর্কাইভ করা। সংগ্রহের তারিখ ২০২০-১১-০৯।
11. ↑  "ফুডপাথ ডিরেক্টরি"। এই সময়। সংগ্রহের তারিখ ২০২০-১১-০৯।
12. ↑  "Where to eat in Old Delhi beyond Karim's" (ইংরেজি ভাষায়)। কন্ডে নাস্ত ট্রাভেলার। সংগ্রহের তারিখ ২০২০-১১-০৯।
13. ↑  "Chawkbazar air full of iftar aroma" (ইংরেজি ভাষায়)। দ্য ডেইলি স্টার। সংগ্রহের তারিখ ২০২০-১১-০৯।
14. ↑  "The Story of Succulent Kebabs" (ইংরেজি ভাষায়)। ডিফারেন্ট ট্রুথ্স।
15. 1 2  "Suti Kabab/Sutli Kabab/Dhakai Suti Kabab" (ইংরেজি ভাষায়)। জুরানাজ রেসিপি। ২০২০-০৯-২২ তারিখে মূল থেকে আর্কাইভ করা। সংগ্রহের তারিখ ২০২০-১১-০৯।
16. ↑  "সুস্বাদু সুতা কাবাব এর সহজ রেসিপি"। রকমারি রান্না। ২০২০-১১-২০ তারিখে মূল থেকে আর্কাইভ করা। সংগ্রহের তারিখ ২০২০-১১-০৯।

আরও দেখুন
---------

* কালাভুনা